AH พุ่งแรงกว่า 6% นิวไฮตั้งแต่เข้าตลาดฯ โบรกฯ เชียร์ซื้อ ชูเป้า 40.50 บ.
AH พุ่งแรงกว่า 6% นิวไฮตั้งแต่เข้าตลาดฯ ล่าสุด ณ เวลา 15.29 น. อยู่ที่ 36.50 บาท บวก 2.25 บาท หรือ 6.57% สูงสดที่ 36.50 บาท ต่ำสุดที่ 34 บาท ด้วยมูลค่าซื้อขาย 92.41 ล้านบาท ด้าน โบรกฯ เชียร์ซื้อ ชูเป้า 40.50 บ. พร้อมปรับเพิ่มคาดการกำไรปี 60-61 เพิ่ม หลังแนวโน้มอุตสาหกรรมยานยนต์ฟื้นตัวต่อเนื่อง
31 ต.ค. 2560

ผู้สื่อข่าวรายงานว่า ราคาหุ้น บริษัท อาปิโก ไฮเทค จำกัด (มหาชน) หรือ AH ล่าสุด ณ เวลา 15.29 น. อยู่ที่ 36.50 บาท บวก 2.25 บาท หรือ 6.57% สูงสดที่ 36.50 บาท ต่ำสุดที่ 34 บาท ด้วยมูลค่าซื้อขาย 92.41 ล้านบาท ขณะที่ดัชนีตลาดหุ้นไทยโดยรวมบวก 0.13%

ทั้งนี้ ราคาหุ้น AH ปรับตัวขึ้นสูงสุดนับตั้งแต่เข้าซื้อขายในตลาดหลักทรัพย์แห่งประเทศไทย เมื่อวันที่ 17 ต.ค.45
ด้าน นักวิเคราะห์ บล.บัวหลวง ระบุในบทวิเคราะห์ แนะนำ “ซื้อ” AH ให้ราคาเป้าหมาย 40.50 บาทต่อหุ้น โดยราคาหุ้นกลุ่มยานยนต์ปรับตัวเพิ่มขึ้นอย่างต่อเนื่องตลอดเดือน ต.ค. นำโดย AH ซึ่งราคาหุ้นปรับตัวเพิ่มขึ้นถึง 26%
ทั้งนี้แม้ว่าราคาหุ้นจะปรับตัวสูงขึ้นอย่างมาก หากแต่ AH ยังเป็นหุ้นที่บล.บัวหลวง ชื่นชอบที่สุดในกลุ่ม เนื่องจากการเติบโตระยะสั้นและระยะยาวที่ชัดเจนและมีความน่าเชื่อถือ
โดยได้ปรับเพิ่มคาดการณ์กำไร ณ ปี 60-61 ที่ 15%, 14% ตามลำดับ สะท้อนคาดการณ์การขยายตัวของอัตรากำไรขั้นต้น, ประสิทธิภาพในการผลิต, กำไรและการจ่ายดอกเบี้ยจากบริษัทในเครือ SGAH
ส่วนในไตรมาส 3/60 AH มีดอกเบี้ยรับรวม 2.5 ล้านเหรียญสหรัฐ จาก SGAH และคาดว่ายอดขายชิ้นส่วนรถยนต์และดีลเลอร์เติบโต 8% เทียบจากปีก่อน นอกเหนือจากนี้การประหยัดขนาดและประสิทธิภาพที่สูงขึ้นจะหนุนให้อัตรากำไรขั้นต้นขยายตัวเป็น 5.4% สูงขึ้นจาก 5.2% ในไตรมาส 3/59
ดังนั้นจึงคาดกำไรสุทธิจะทะยานขึ้น 77% เทียบจากปีก่อนมาอยู่ที่ 232 ล้านบาท ส่วนกำไรไตรมาส 4/60 คาดว่าจะเติบโตอย่างมีนัยยะสำคัญเช่นกัน หนุนโดยดอกเบี้ยรับจาก SGAH ดังเดิม
ขณะที่กำไรครึ่งหลังของปี 60 จนถึงปี 61 ดูดีขึ้น เนื่องจากแนวโน้มรายได้เติบโตแข็งแกร่งขึ้นทั้งสำหรับชิ้นส่วนรถยนต์ และดีลเลอร์รถยนต์ในประเทศมาเลเซีย, จีน, และไทย คาดจะขยายตัวดีต่อเนื่องจนถึงปี 61 หนุนโดยการฟื้นตัวของอุตสาหกรรมยานยนต์ ดังนั้น เราจึงปรับเพิ่มประมาณการยอดขายขึ้น 2% เป็น 16.5 พันล้านบาท
อีกทั้งอัตรากำไรขั้นต้นอาจขยายตัวมากกว่าที่เราคาดก่อนหน้า (6% ในปี 60-61) หนุนโดยการประหยัดขนาด และประสิทธิภาพดีขึ้น Y ปัจจุบันเราคาดอัตรากำไรขั้นต้นที่ 6.05% ในปีนี้ และ 6.34% ในปีหน้า และกำไรของ SGAH อาจดีกว่าที่คาดด้วย จึงปรับเพิ่มคาดการณ์ส่วนแบ่งรายได้จากบริษัทร่วมปี 60-61 ขึ้น 8% และ 2% ตามลำดับ
สำหรับปัจจัยหนุนกำไรเติบโตระยะสั้นของ AH ได้แก่ การฟื้นตัวของอุตสาหกรรมยานยนต์โดยรวม รวมถึงกำไรและดอกเบี้ยรับจาก SGAH สำหรับระยะยาว การที่ AH ถือหุ้น SGAH 25.1% จะส่งผลประโยชน์เชิงบวกให้กับบริษัท เช่น การทำ R&amp;D ร่วมกันเพื่อเปิดตัวผลิตภัณฑ์ใหม่ และการเข้าถึงฐานลุกค้าในยุโรป, สหรัฐฯ, และอินเดีย